
Преди 1 година ми подариха електронен четец Pocketbook, купен от Технополис, с 2-годишна гаранция. През м. юли 2021 г. се прояви дефект – замръзване на страница и никаква реакция на изключване, зареждане и т.н. На следващия ден на половината страница се появиха вертикални линии, а на друтата си стоеше “замръзналият” текст. За съжаление няма как да докажа факта, че не съм го изпускала и през цялото време четецът стоеше в твърд калъф. В Технополис и веднага ме попитаха сигурна ли съм, че не е падал, дори служителят се опита да изкара като доказателство следите от държачите на калъфа, но в крайна сметка отбеляза в протокола от какво са предизвикани.  

Междувременно, за мое огромно разочарование, прочетох в интернет, че при такива линии по екрана е практика да отказват гаранция. Просто екранът (матрицата, както го наричат) на марката Pocketbook е крехък и се поврежда буквално от нищо. Но, разбира се, търговецът не би го споменал, нито производителят оказва съдействие. За сравнение – чета, че Амазон заменят дефектирали четци Киндъл.  

След почти месец ми изпратиха мейл, че гаранционно обслужване е отказано (очаквано), защото четецът бил изпускан – такова е становището на външния сервиз. Същевременно ми предложиха ремонт срещу 270 лв. Цената на нов четец е 420 лв. Разбира се, има недобросъвестни хора, които биха излъгали за причината за дефекта. Но възниква въпросът доколко обективно е становището на сервиза. Или казано направо – защо им е да оправят безплатно нещо, след като имат законова възможност да го направят срещу 64% от цената на нов четец.  

Какви са моите права в случая? Ще пусна жалба в КЗП, но доколко тя може реално да помогне? Имам ли други варианти за дийствие?


 

Отказ на “Технополис” и техен оторизиран сервиз от гаранционно обслужване
=========================================================================

 

Без преглед на гаранцията и писмения отговор на сервиза не е сериозно да се дават категорични отговори относно изхода от съдебното производство. Съветът ми е с документите да се консултирате на място с адвокат, като имате предвид мудността на съдебните процедури и несигурността в крайния резултат. 


Поздрави,  

адв. Николина Митова  

тел. 0898 303092




КЗП следва да извършат проверка на случая, но все по-често поради множеството жалби отговорят бавно, със закъснение или не отговарят. Друг вариант е да потърсите правата си по съдебен ред, но същото е свързано със заплащане на държавни такси, адвокатски хонорари и правосъдие в рамките поне на година, особено ако се касае за София и за по-дълъг период от време.


Поздрави,  

адв. Николина Митова  

тел. 0898 303092




Благодаря! Наясно съм, че КЗП са затрупани с жалби и сигнали и едва ли ще откликнат бързо.  

Според Вас има ли изобщо здрав разум в евентуални съдебни действия, тъй като съдът ще потърси експертизата от компютърен сервиз. Да не забравяме, че ответната страна е компания с мащабна дейност и средства, вкл. щатни юрисконсулти.


